Diari Oficial de la Generalitat Valenciana


Sumari del DOGV 5101, del 27-09-2005 (2005/10823)

RESOLUCIÓ de 5 de setembre de 2005, del director general de Planificació i Ordenació Territorial, per la qual s'esmenen les deficiències a què es referix l'Acord de la Comissió Territorial d'Urbanisme de 2 de juny de 2005 i es declara definitivament aprovada l'homologació modificativa i el Pla de reforma interior dels carrers Chera i Bodegues de Requena.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5101

Data del DOGV
:   27-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10270


Data del document
:   05-09-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Requena
    * pla d'urbanisme

RESOLUCIÓ de 5 de setembre de 2005, del director general de Planificació i Ordenació Territorial, per la qual s'esmenen les deficiències a què es referix l'Acord de la Comissió Territorial d'Urbanisme de 2 de juny de 2005 i es declara definitivament aprovada l'homologació modificativa i el Pla de reforma interior dels carrers Chera i Bodegues de Requena. [2005/X10445]
  
Després d'esmenar les deficiències a què es referix l'Acord de la Comissió Territorial d'Urbanisme de 2 de juny de 2005 relatiu a l'homologació i el Pla de reforma interior dels carrers Chera i Bodegues de Requena, i de conformitat amb allò que ha ordenat la resolució del director general de Planificació i Ordenació Territorial de data 5 de setembre de 2005 per la qual es declara definitivament aprovada la dita homologació, es publica l'esmentat acord:
  
«La Comissió Territorial d'Urbanisme de València, en sessió celebrada el 2 de juny de 2005, va adoptar l'acord següent:
  
Vist l'expedient remés per l'Ajuntament de Requena referit a l'homologació i el Pla de reforma interior entre el c/ Chera i c/ Bodegues, i de conformitat amb els següents antecedents de fet:
  
Primer
  
El Programa d'actuació integrada acompanyat de Pla de reforma interior amb delimitació d'unitat d'execució promogut per l'entitat Fomento Agroindustrial SL es va tramitar pel procediment simplificat d'iniciativa particular conforme al que establix l'article 48 de la Llei 6/1994, reguladora de l'activitat urbanística (LRAU).
  
El tràmit d'exposició pública es va realitzar pels seus propis mitjans, per un termini de 20 dies hàbils, per mitjà d'inserció d'anuncis en el periòdic El Mundo de 4 de juny de 2004 i en el DOGV de 3 de juny de 2004, sense que es presentaren al·legacions ni alternatives tècniques en competència.
  
El ple de l'Ajuntament en sessió de data 9 d'agost de 2004 va acordar aprovar el programa formulat per la mercantil Fomento Agroindustrial SL, i va adjudicar-li la seua execució, passant a assumir la condició d'agent urbanitzador. Així mateix, s'acorda l'aprovació provisional del Pla de reforma interior de millora de la unitat d'execució de sòl urbà residencial que incorpora com a annex el document d'homologació.
  
Segon
  
El Projecte d'homologació i Pla de reforma interior (PRI) consta de memòria informativa i justificativa i plànols d'informació i ordenació.
  
Tercer
  
L'objecte del PRI és la delimitació d'una unitat d'execució a sòl urbà, antic eixamplament (article 113 i següents) per a la gestió i l'execució en aquesta de les obres d'urbanització corresponents, alhora que s'introduïxen una sèrie de modificacions en l'ordenació detallada, com és el canvi de traçat, dimensions i característiques d'un vial.
  
L'ordenació proposada suposa una reorganització de la volumetria edificable amb l'objecte de resoldre les deficiències de l'ordenació actual (desnivells i rasants existents), dissenyant un vial central que connecta per als vianants el c/ Chera amb el c/ Bodegues, i l'eixamplament d'aquest segon vial, a fi de millorar el trànsit rodat al barri de les Penyes.
  
No s'altera ni la classificació, ni la qualificació, ni els usos del sòl. No s'augmenta l'edificabilitat de l'àmbit considerat ni es modifica la densitat d'habitatges. Tampoc no hi ha elements de la xarxa primària en l'àmbit d'actuació.
  
La unitat d'execució té una superfície de 4.001'07 m2, dels quals 2.034'42 m2 són solars edificables, 1.966'65 m2 es corresponen a superfícies dotacionals (1.364 destinada a viari i 602'60 a zona verda). La superfície destinada a zones verdes s'augmenta de 246'26 m2 a 602'60 m2. Aquesta zona verda es configura confrontant amb la dotació de l'Escola de Viticultura i Enologia, i es dimensiona de manera que puga considerar-se com a àrea de joc (AL) conforme a l'article 34 del Reglament de planejament.
  
L'edificabilitat obtinguda és de 7.484'42 m2t, inferior a la inicial de 7.519'19 m2t, i no s'augmenta el nombre d'altures.
  
Quant a les determinacions pròpies de l'ordenació estructural, aquestes es limiten a establir l'àrea de repartiment i a l'aprofitament tipus (1'87 m2t/m2s).
  
Quart
  
Requena compta amb normes subsidiàries aprovades definitivament en data 26 de juliol de 1988.
  
Cinqué
  
La Comissió Informativa de la Comissió Territorial d'Urbanisme de València, en sessió celebrada el 26 de maig de 2005, va emetre un informe relatiu al projecte que ens ocupa, complint així el que ha preceptuat l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, conforme al que establixen els articles 48 i 52 de la LRAU.
  
La documentació es considera completa a l'efecte del compliment del que han preceptuat els articles 27 i 28 de la LRAU i en l'article 80 i següents del RPCV. No obstant això, han d'aportar dos còpies completes visades i diligenciades del projecte.
  
Segon
  
Les determinacions contingudes en el Pla de reforma interior es consideren correctes des del punt de vista de les exigències de la política urbanística i territorial de la Generalitat, tal com es recull en l'article 40 de la LRAU.
  
Tercer
  
Durant la tramitació de l'expedient en fase autonòmica s'ha sol·licitat informe al Servei de Vies i Obres de la Diputació provincial de València, aquest té entrada en data 25 de maig de 2005 (fax), emés en sentit favorable condicionat a la no-execució de cap gual a la carretera VV-6241 (CV-395) de titularitat d'aqueixa Diputació.
  
Quart
  
La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva dels plans de reforma interior modificatius de l'ordenació de planejament vigent a l'entrada en vigor de la Llei 6/1994, de 15 de novembre, reguladora de l'activitat urbanística, de conformitat amb el que disposa la disposició transitòria primera, per remissió a l'article 38 del mencionat text legal, en relació amb l'art. 10.A, del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat.
  
A la vista de tot allò adés esmentat, la Comissió Territorial d'Urbanisme, en sessió celebrada el 2 de juny de 2005 acorda: supeditar l'aprovació definitiva de l'homologació i Pla de reforma interior dels carrers Chera i Bodegues del municipi de Requena, fins que s'aporten dues còpies visades i diligenciades del projecte.
  
Com els inconvenients indicats són d'abast limitat i poden esmenar-se amb una correcció tècnica específica consensuada amb l'Ajuntament, l'aprovació definitiva pot supeditar-se en la seua eficàcia a la mera formalització documental de la dita correcció. L'article 9.b) del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana atribuïx a la directora general de Planificació i Ordenació Territorial la facultat de verificar el compliment de l'acord adoptat i, verificat açò, ordenar la publicació de l'aprovació definitiva, de conformitat amb el que establix l'article 41 de la Llei reguladora de l'activitat urbanística.
  
Contra el present acord, que no posa fi a la via administrativa, es pot interposar recurs d'alçada davant la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del Títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.
  
Fet que se certifica amb anterioritat a l'aprovació de l'acta corresponent i a la reserva dels termes necessaris que es deriven d'aquesta, conforme ho autoritza l'article 27-5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).»
  
Amb data 5 d'agost de 2005, els serveis tècnics del Servei Territorial de Planificació i Ordenació Territorial és examinada la documentació presentada per l'Ajuntament de Requena i s'informa favorablement sobre aquesta, es considera acomplert l'acord de la Comissió Territorial d'Urbanisme de València de data 2 de juny de 2005.
  
Vistos la legislació urbanística aplicable, com també la Llei de règim jurídic de les administracions públiques i del procediment administratiu comú i la resta de preceptes de concordant aplicació.
  
El director general de Planificació i Ordenació Territorial considera aprovada definitivament l'homologació i el Pla de reforma interior C/ Chera i Bodegues de Requena.
  
Contra la present Resolució, que no posa fi a la via administrativa, es pot interposar recurs d'alçada davant la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del Títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de la publicació.
  
Tot això sense perjudici que es puga exercir qualsevol altre recurs o acció que estime oportú.